**Luciditate**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eram între răsărit și apus

și mă întrebam

ce caut eu acolo,

nici prea bătrân,

nici prea tânăr ,

ca să fiu izvor lângă livadă de cireși?

eram pe jumătate om,

pe jumătate cal,

și mă întrebam

ce caut eu printre atâția centauri

care pasc stelele pe cer

și nu sunt

nici oameni,

nici armăsari,

nici zei,

eram între somn și tristețe

și mă tot întrebam

de ce nu mă poți iubi măcar în vis

când eu tocmai te iertasem

că n-ai existat de fapt niciodată?

eram printre nebuni și lucizi

și mă întrebam ce caut eu totuși

îngenuncheat în tine

printre atâţia cocori

şi cireși imaginari

spânzurați de seninătatea cerului?